Pertge propi l'Engiadina?

L'attracziun speziala d'ina cuntrada. L'Engiadina para d'esser per blers ina val unica. Co mai? Quai ch'ella porscha a prima vista è tut auter che unic. La direcziun, en la quala sias auas culan, pudess
però avair in'influenza decisiva.

Adina puspè las medemas frasas - cur ch'jau sun en viadi per la Svizra enturn e quint danunder che jau vegn, ubain en discurs cun persunas en visita en «mia» vallada: «Tge ventiraivel che ti es, da pudair abitar en ina tala cuntrada! Jau sun talmain fascinà/fascinada da quest/quel lieu ch'jau stoss turnar adina puspè!»
Externaziuns da quest gener han cumenzà a sa repeter cun ina tala frequenza che jau hai cumenzà a ma dumandar seriusamain: tge diavel e uschè spezial vi da I'Engiadina?

Bella?
Cler... ma i dat talmain bleras bellas vals en noss pajais! La bellezza d'ina cuntrada è insumma ina qualitad zunt problematica; bleras persunas èn s'occupadas cun quel fenomen: Benedetto Croce, Alexander von Humboldt, Kant, Goethe, Albrecht von Haller, Rousseau, Rilke, Keller, Nicolai Hartmann, John Ruskin, be per numnar in per dals pli conuschents. Rosario Assunto, in auter filosof talian ha cumpareglià las reflexiuns da blers da ses collegas ed è arrivà a la conclusiun unanima: la bellezza d'ina cuntrada è in product uman ed exista be en ses chau. Analog ad autras creaziuns umanas, sco las ovras d'art, è er la bellezza d'ina cuntrada bunamain adina databla.
L'Engiadina fa en quest cas part da tut la regiun alpina, e sia bellezza exista dapi la mesadad dal 18avel tschientaner, cur che Haller e Rousseau han cumenzà a la glorifitgar ed han chattà resun en tut I'Europa.

Ses abitants?
Nagina da las persunas ch'jau hai dumandà n'als ha mai menziunads. Sch'ins observa co ch'ils turists vegnan inqualgia tractads tar nus, particularmain vers la fin da la stagiun, pudess ins perfin ristgar la tesa: L'Engiadina è attractiva malgrà ses abitants!

Ses tschiel blau?
Mah... Dapi las erupziuns da tscherts vulcans - ultimamain en las Filippinas - è quel mo anc legenda... Ses clima? Forsa... Ma tuttina in pau abstract per giustifitgar in'attracziun uschè irresistibla...
Er la cumbinaziun da tut las qualitads menziunadas, inclus la minoritad linguistica, I'orientaziun ost-vest, u iI solit paradoxon «quietezza idillica + infrastructura turistica», na maina betg ad ina conclusiun cuntentaivla: uschè bleras valladas alpinas porschan il medem!

Il sparta-auas continental!
L'idea decisiva è sa cristallisada da plaun a plaun, cun enta maun ina charta da geografia e colurs; ina colur per la Mar dal nord, ina per iI Mar mediterran ed ina per iI Mar nair.
Per bunamain tut la Svizra vala iI tagl A-A: il giast che arriva si en ina da sias valladas alpinas sa senta nettamain ubain dad ina vart dal sparta-auas u da l'autra. EI na po betg sa relaxar cumplettamain - en ses subconscient sa el: sch'el na sa tegna ferm, glischna el giu ubain vers Basilea, ubain vers Milaun (*).
Per I'Engiadina vala percunter il tagl B-B: ins arriva là passond sur in culm - igl è sco arrivar en ina terra premessa, finalmain il sentiment d'in pop en sia tgina, d'in um en ses auto: nagin privel da glischnar da naginas varts, il grond RELAX. Evidentamain va er qua l'aua aval, ma i na dat quel sentiment d'incontinenza sco en tschertas valladas memia avertas vers la «Bassa»: il cunfin politic vegn punctuà cun ina stretgira geografica, in sfincter zunt effizient - sch'ins vul finescha il mund a Martina... Natiralmain n'è quai betg garantì, ma er per quella davosa eventualitad datti ina rait da segirezza: nagin privel da vegnir puspè «repatrià» en il mund da la lavur quotidiana: I'En va vers il Danubi, ins associescha valzers viennais, milli ed ina notgs...

Chattà soluziun?
Per l'aspect turistic è quai magari plausibel; sin iI champ sociologic restan avertas in pèr dumondas: ina cuntrada talmain unica stuess bain avair in effect sin ses abitants? Lezs ma paran dentant tuttafatg solits, il spiert da Seldwyla è pli preschent che mai... Forsa ch'il sentiment d'esser «en tgina» n'è betg ina buna basa per in svilup spiertal?